en da en da da da ro da da da sv da da en sv da en en en da da da da da da da da nb da da da da en da fr da da en
Larsen, Marianne - Nordic Women's Literature
Født i Kalundborg og opvokset i en landbofamilie på Røsnæs, student 1970, 1970-75 studier i litteraturvidenskab og kinesisk ved Københavns Universitet.
Hun debuterede 1971 med Koncentrationer, en samling digte og prosastykker, der i de følgende år blev fulgt op af en lang række digtsamlinger og af deltagelse i kollektive udgivelser og skriveprojekter. Hendes enkle digte forener en kritisk sproglig bevidsthed med et politisk og kønspolitisk engagement og udmærker sig i forhold til mange af periodens danske knækprosabøger ved en meget høj litterær kvalitet. Hovedværker i det store lyriske forfatterskab er Det må siges enkelt, 1976, Hinandens kræfter, 1980, og digterkollegaen Asger Schnacks fine udvalg af det tidlige forfatterskab i Udvalgte digte, 1982.
Opdateret af redaktionen 2011:
Siden ovenstående biografi blev publiceret i Nordisk Kvindelitteraturhistorie har Marianne Larsen udgivet digtsamlingerne Drømmerens børn: fata morgana for hjemmevideo, 2000, Portrættegneren der ville være på højde med det uafklarede, 2000, Memorabilia, 2001, Tilskuerens øjeblik, 2003, Par i disede haver, 2004, Stjerne for en frafalden, 2006, Særskilte stillinger, 2008, Hvis en morgen en hittevoksen, 2010, og Sig mig et underjordisk træ med vindens udtale: Et blues-digt, 2011.
Marianne Larsen har desuden skrevet romanen Den forelskede unge, 2007, bøger for børn og unge og dialogbogen med forfatterkollega Finn Barlby, Simsalabim: skrivelser for tiden, 2006.
Udvalgt litteratur om forfatteren
Finn Barlby: "De utopiske billeder: om Marianne Larsen" I: Plys, nr. 17, 2003
Torben Brostrøm og Mette Winge (red.): Danske digtere i det 20. århundrede, bd. 5, 1982
Asger Schnack og Jørgen Gustava Brandt: "Marianne Larsen" i: 80 moderne danske digtere. Præsentation og portræt, 1988
Litteratur om/af forfatteren i bibliotek.dk
KVINDELITTERATURHISTORIE PÅ NETTET, 2012.
REDAKTION: KVINFO, KØBENHAVN & KVINNSAM, GÖTEBORG.